text: Maria Rodés inicia, aquest diumenge, el primer dels quatre concerts del Festival Accents a Cambrils - Revista Cambrils
  Maria Rodés inicia, aquest diumenge, el primer dels quatre concerts del Festival Accents a Cambrils
  El Festival Accents portarà un total de quatre concerts a Cambrils
  Publicat el Dijous, 17 d'octubre de 2019 23:42h
  La cantautora barcelonina Maria Rodés actuarà diumenge a la Cripta de l'Ermita | Cedida
  Aquest proper diumenge 20 d'octubre tindrà lloc el primer dels quatre concerts del Festival Accents que es realitzaran aquesta tardor en diversos espais culturals de Cambrils. En concret la cantautora Maria Rodés presentarà en un concert especial en format duet cançons dels seus dos últims treballs com son 'Maria canta copla' i 'Eclíptica', a la Cripta de l'Ermita a partir de les 19.30h, amb una entrada de 10 euros que es podrà comprar una hora abans a taquilla.
  La cantautora barcelonina estarà acompanyada en aquesta actuació de la guitarrista Isabelle Laudenbach i possiblement també durant la seva actuació avançarà alguna de les cançons del seu futur disc 'Lilith', del qual ja ha publicat a les xarxes la cançó 'Canta al diablo'. Maria Rodés és una de les veus de referència de la cançó d'autor a Catalunya i a l'Estat espanyol amb discos de gran acceptació com 'Maria canta copla' o Eclíptica. Recentment ha posat la seva veu a l'anunci aquest estiu d'Estrella Damm, una cançó de Joan Dausà.
  Quatre concerts del Festival Accents a Cambrils
  El concert de Maria Rodés serà el primer dels quatre concerts del Festival Accents (www.festivalaccents.cat) a Cambrils, una proposta d'Empenta Cultural que compta amb la col·laboració de l'Àrea de Cultura de l'Ajuntament de Cambrils i que portarà també a la localitat el concert del grup de rumba Arrels de Gràcia (26 octubre, 20.00h. Teatre Casal Parroquial Sant Pere), en el qual homenatjarà al cuplet i al disc que Guillermina Mota va publicar fa 50 anys. Després, el 8 de novembre, el cantautor de Móra la Nova, Carles Blanch, conegut com a Menut, presentarà el seu primer disc 'Terra d'argila' en un concert/tast de vins de la DO Catalunya que tindrà lloc el divendres 8 de novembre a les 20.00h al Centre Cultural de Cambrils. Les entrades per aquestes dues actuacions es poden comprar de forma anticipada a www.entradium.com. El quart concert a Cambrils serà el del grup Verdcel, procedent del País Valencià, que actuarà el 24 de novembre a les 19.30h a la Cripta de l'Ermita per presentar el seu nou disc, 'Bifocal', tot just acabat de sortir del forn.
  Diumenge 20 octubre. 19.30h
  Cripta de l'Ermita Cambrils.
  10 euros Entrades a partir de les 18.30h a taquilla
  L'artista presentarà un repertori especial per a l'ocasió en format duet, basat principalment en composicions dels seus darrers dos treballs: 'Maria Canta Copla' (2014) i 'Eclíptica (2018)'. Aquest últim és un treball que gira al voltant del seu tiet besavi, Lluís Rodés, astrònom, meteoròleg i director de l'Observatori de l'Ebre- i recrea el transcurs d'una nit a través d'un repertori de cançons i passatges musicals inspirats en la vida i l'obra de l'astrònom, que la convertir en guanyadora del Premi Puig Torret amb el millor projecte de creació musical.
  Rodés -que aquest estiu ha posat la veu a l'anunci d'Estrella Damm- estarà acompanyada d'Isabelle Laudenbach en el concert de la Cripta de Cambrils.
  Dissabte 26 octubre. 21.00h
  ARRELS DE GRÀCIA: 'Remena nen!'
  Teatre Casal Sant Pere Cambrils
  Entrades: www.entradium.com
  Als anys vint i trenta, el cuplet "Remena nena" va tenir un èxit sensacional. "El canta la modisteta, la mecanògrafa, la raspa, el camàlic, el canonge adipós i la dispesera massissa", deia amb molta gràcia el 1932 L'Esquella de la Torratxa. El 1970 Guillermina Motta va editar un disc clàssic, Remena nena. I ara, gairebé mig segle després, Arrels de Gràcia els ha tornat a gravar en rumba amb un títol que ho diu tot: Remena, nen!.
  Divendres 8 de novembre. 20.30h.
  Sala Àmbits del Centre Cultural de Cambrils.
  Menut és un projecte liderat per Carles Blanch, cantautor i guitarrista de Móra la Nova que explora les noves formes d'entendre i interpretar la música d'arrel de les Terres de l'Ebre. Les cançons del seu primer treball discogràfic, Terra d'argila, elogien la vida senzilla i descriuen el paisatge de la seva infantesa. Menut ha estat guardonat amb el Premi Joventut dins el concurs Sona9 2018.
  Diumenge, 24 de novembre a les 19.30 h.
  Entrades a taquilla des de les 18.30h
  'Bifocal' és el nou treball de VerdCel, projecte liderat per l'alcoià Alfons Olmo. És un treball de grans canvis, un punt d'inflexió en la composició, la producció musical i el concepte de disc en VerdCel. Més despullat que mai, Olmo ha bastit una veu única dins el llenguatge modern de la Cançó. Influències contemporànies i sonoritats nostres des que, amb lletres plenes de sensibilitat i sentit crític, connecten amb la societat actual i l'oient.